
ataskaita


2006 m. balandžio 10-13 d. NATO PA Mokslo ir technologijų komiteto Karinių technologijų neplatinimo pakomitečio nariai lankėsi Vienoje (Austrija) ir Ženevoje (Šveicarija). 24 parlamentarai iš NATO valstybių ir asocijuotų šalių, vadovaujami pakomitečio pirmininko Jérôme Rivière (Prancūzija) ir komiteto pirmininko Michael Mates (Jungtinė Karalystė), susitiko su Tarptautinės Atominės energetikos agentūros (TATENA) atstovais, Visuotinio branduolinių bandymų uždraudimo sutarties organizacijos (CTBTO), Jungtinių Tautų nusiginklavimo tyrimų instituto (UNIDIR), Ženevos Tarptautinio humanitarinio išminavimo centro (GICHD), Pasaulio meteorologijos organizacijos (WMO) ir Tarptautinio Raudonojo Kryžiaus komiteto (ICRC) atstovais. NATO PA delegacija taip pat susitiko su keletu TATENA ir JT Konferencijos nusiginklavimo klausimais ambasadorių. Pakomitečio nariai taip pat apsilankė TATENA analitinėse laboratorijose Austrijos mieste Seibersdorfe.

Didžioji dalis diskusijos TATENA buvo skirta Irano branduolinės politikos klausimams. Vizito metu NATO parlamentarai taip pat aptarė kitus svarbius klausimus: jėgainių saugą, CTBTO aktualumą ir perspektyvas, raketinę gynybą ir antžeminę ginkluotę, smulkiųjų ginklų kontrolę, humanitarinį Išminavimą, socialinių ir ekonominių klimato tyrinėjimų naudą stichinių nelaimių prevencijai, naujų karinių technologijų atsiradimo poveikį bei biologinių ginklų konvencijos perspektyvas.

Susitikimai tarptautinėje atominės energetikos agentūroje (TATENA)

Kontrolės ir saugumo politikos koordinavimo padalinio vadovas Tariq Rauf, informavo NATO parlamentarus apie Agentūros tikslus, funkcijas ir struktūrą, pabrėždamas, kad TATENA atlieka pasaulio branduolinių technologijų “prižiūrėtojo” vaidmenį ir yra svarbiausias mokslinio ir techninio branduolinės technologijos taikaus naudojimo bendradarbiavimo pasaulio forumas. Jis smulkiai apibūdino TATENA turimas priemones, naudojamas tikrinti, kaip Branduolinio ginklo neplatinimo sutartį (NPT) pasirašiusios šalys laikosi susitarimo. Kalbėdamas apie Iraną, T. Rauf pažymėjo, kad Teherano iš pradžių pateikta informacija apie šalies veiklą branduolinio kuro ciklo metu dažnai būdavo neteisinga ir nepilna. Tačiau vėliau Irano vadovybė pateikė priimtinus atsakymus į daugumą TATENA pateiktų klausimų. Nepaisant to, išlieka nerimą keliantys klausimai: stipriai prisodrinto urano (HEU) ir mažai prisodrinto urano dalelių, kurias TATENA inspektoriai rado aplinkos mėginiuose, paimtuose iš urano sodrinimo centrifugų Irane, kilmė, didžiulės Irano pastangos įsigyti P-1 ir P-2 centrifugas sodrinimui. TATENA paprašė, kad Iranas leistų susipažinti su dokumentais, susijusiais su šiomis pastangomis, siekiant įsitikinti, kad Iranas neturi kokių nors nedeklaruotų sodrinimo technologijų. Remiantis tam tikrais neoficialiais pranešimais, Irano vadovybės atsisakymas suteikti Agentūrai papildomą galimybę patekti į tam tikras karines bazes Irane , galėjo būti susijęs su slapta urano sodrinimo veikla.

Apskritai T. Rauf išvada buvo tokia, kad dėl visų branduolinių medžiagų Irane buvo gauti paaiškinimai, tačiau Agentūra kol kas dar negali patvirtinti , kad ten nėra vykdoma kokia nors nedeklaruota veikla. P. Rauf taip pat informavo NATO PA delegaciją apie Agentūros ryšius su Šiaurės Korėja praeityje ir dabartinę padėtį.

Atsakydamas į NATO parlamentarų klausimus, pranešėjas pripažino, kad TATENA neturi oficialiai nustatytos galimybės pasinaudoti tam tikra žvalgybine informacija, kurią turi sukaupusios NPT šalys narės. Jei šalis sutiktų pasidalyti tokia informacija, Agentūra tokią informaciją priimtų. Užsimindamas apie kito pobūdžio klausimus, susijusius su ne NPT šalimis, tokiomis, kaip Indija ar Izraelis, T. Rauf pastebėjo, kad Agentūra neturi galios priversti šias šalis prisijungti prie sutarties ar prisiimti įsipareigojimus, remiantis TATENA apsaugos reikalavimais. Agentūra nėra atsakinga už NPT taikymą visose šalyse ir šalys turėtų pačios imtis iniciatyvos.

Branduolinių įrenginių saugumo skyriaus direktorius Ken E. Brockman kalbėjo branduolinio saugumo tema. Tarptautinis teisinis pagrindas šioje srityje yra gerai išvystytas  ir visų pirma remiasi Branduolinio saugumo Konvencija, kuri yra plataus dialogo tarp branduolinio kuro ekspertų ir pareigūnų iš 56 šalių teisinis pagrindas. Be to, Tiriamųjų reaktorių saugumo kodekse yra kalbama apie svarbų moksliniams tyrimams naudojamų reaktorių, kurių keletas yra prastos būklės, saugumo problemą. TATENA remia iniciatyvą pertvarkyti šiuos reaktorius, kad jie galėtų dirbti su mažai, o ne su stipriai prisodrintu uranu. Agentūrai taip pat tenka atsakomybė oficialiai įtvirtinti tarptautinius branduolinių įrenginių darbo saugos standartus. TATENA standartai apima ne tik branduolinių reaktorių standartus, bet taip pat ir saugos kultūrą, žmonių darbą, pasirengimą galimiems avarijų ir stichinių nelaimių, o taip pat duomenų perkrovimo atvejams ir sprendimų priėmimo efektyvumą. NATO parlamentarų paprašytas įvertinti Černobylio tipo avarijos galimybę, p. Brockman pažymėjo, kad atominės elektrinės Europoje yra saugios ir tokių avarijų tikimybė yra ypatingai maža.

Po šios diskusijos vyko trumpas mano ir K. E. Brockman susitikimas, kurio metu pasiteiravau jo nuomonės dėl Ignalinos atominės elektrinės saugumo. Pašnekovas atsakė, kad yra gerai susipažinęs su šios elektrinės specifika, ir jo nuomone elektrinė turi būti uždaryta, nors šiuo metu elektrinės techniniai duomenys ir nekelia jokio pavojaus.

Branduolinio saugumo biuro atstovas Miroslav Gregoric pateikė prezentaciją branduolinių medžiagų saugos klausimu. TATENA Nelegalaus gabenimo duomenų bazių programa užfiksavo beveik 700 patvirtintų branduolinių medžiagų gabenimo atvejų. Lordo Joppling (JK) paklaustas apie taikomų paieškos technologijų efektyvumą, p. Gregoric pastebėjo žymią pažangą šioje srityje, tačiau pažymėjo, kad, jei pavojinga medžiaga yra gerai izoliuota, net pačios pažangiausios technologijos gali jos neaptikti.
Atskirame susitikime su Prancūzijos atstovu TATENA ambasadoriumi François-Xavier Deniau ir Jungtinės Karalystės atstovu Peter Redmond Jenkins buvo aptartos Europos “Troikos” pastangos išspręsti Irano branduolinės politikos klausimą. Ambasadorius Deniau pripažino, kad tiesioginių įrodymų, jog Iranas siekia branduolinio ginklo galios, nėra, tačiau daugybę faktų vargu ar galima paaiškinti kaip nors kitaip. Po 18 metų apgaudinėjimo ir susitarimų nesilaikymo bei po to sekusio nenoro bendradarbiauti  Iranas prarado pasitikėjimą. Europos “Troika” buvo pasiryžusi rasti diplomatinį sprendimą, kuris patenkintų Irano energijos tiekimo saugumo poreikius ir tuo pat metu sušvelnintų tarptautinės bendruomenės susirūpinimą. Tenka apgailestauti, kad Iranas atmetė Europos pasiūlymus ir pasitraukė iš Paryžiaus sutarties. TATENA ir toliau dirbs su Iranu, tačiau klausimas yra perduotas JT Saugumo Tarybos teismui (UNSC). 

Ambasadorius Jenkins pripažino, kad Irano klausimu nėra konsensuso tarp UNSC narių. Vakarų šalys pasisako už galutinių terminų sutrumpinimą, o pavyzdžiui, Rusija nemano, kad su Iranu reikia kalbėti griežtai. Rusiją yra labai sunku įtikinti pritarti sankcijų taikymui, kadangi tai gali pakenkti jos ekonominiams interesams. Rusijos Federacijos delegacijos narys Yuly Kvistinsky pareiškė, kad Vakarai vykdo dvigubų standartų politiką Irano atžvilgiu ir įspėjo, kad tai gali vesti prie “kito Irako”. Ambasadoriai visiškai nesutiko su tokiu tvirtinimu ir pažymėjo, kad “Irano krizė” kilo vien tik dėl nesutarimo dėl branduolinio ginklo neplatinimo ir pasitikėjimo stokos, Iranas nesilaiko savo įsipareigojimų, numatytų Susitarimu dėl apsaugos (Safeguards agreement). Be to, yra rimtų požymių, kad Iranas siekia branduolinio ginklo galios. “ Tai - rizika, kurios tarptautinė bendruomenė negali prisiimti”, teigė ambasadorius  Deniau. Italijos parlamentaras Mario Palombo pasiūlė turėti drąsos imtis ryžtingų veiksmų Irano atžvilgiu. 

Mūsų delegacija taip pat apsilankė TATENA analitinėse laboratorijose Seibersdorfe, netoli Vienos, kur mokslininkai paaiškino, kaip branduolinė energija gali būti panaudojama įvairiems taikiems tikslams nuo dirvožemio ir vandens tvarkymo gerinimo praktikos iki genetinės įvairovės didinimo, siekiant pagerinti derlių. NATO parlamentarai taip pat galėjo apsilankyti TATENA “Švarią apsaugos laboratoriją”, kur yra atliekama aplinkos mėginių analizė, siekiant nustatyti slaptą ar nedeklaruotą branduolinę veiklą tam tikrose šalyse.
Visuotinio branduolinių bandymų uždraudimo sutarties organizacija (CTBTO)
Parengiamosios CTBTO komisijos vykdantysis sekretorius Ambasadorius Tibor Tóth, apžvelgė dabartinę CTBT padėtį. Sutartį yra pasirašiusios 176 šalys, o ratifikavusios – 132. Tačiau kol sutarties nėra ratifikavusios keletas pagrindinių valstybių, reiškia, ji dar nėra įsigaliojusi. Sutartį dar turi ratifikuoti Indija, Pakistanas, Šiaurės Korėja, Izraelis, Kinijos lIaudies Respublika, Jungtinės Valstijos, Egiptas, Iranas, Indonezija ir Kolumbija. Nepaisant to, CTBTO yra jau neblogai pažengusi į priekį plėtojant Tarptautinę Stebėsenos sistemą (IMS), 4 rūšių technologijas (seismologinę, hidroakustinę, infragarsinę ir radionuklidinę) naudojantį stočių tinklą branduoliniams sprogimams nustatyti. Surinkti duomenys taip pat gali būti naudojami nustatyti ir netgi prognozuoti  žemės drebėjimus, uraganus, vulkanų išsiveržimus ir kitus gamtinius reiškinius, o taip pat ir paprastus sprogimus.

Jungtinių Tautų nusiginklavimo tyrimų institutas (UNIDIR) 

Mokslo ir technologijų komiteto delegacijos vizitas Ženevoje prasidėjo nuo susitikimų UNIDIR. UNIDIR direktoriaus pavaduotojas Dr. Christopher Carle pristatė instituto, kuris buvo įkurtas, siekiant padėti pravesti diplomatines derybas ir pastangas nusiginklavimo srityje bei įtraukti  ginklų kontrolę ir nusiginklavimo bendruomenę, sprendžiant įvairius klausimus. Savo pranešime Dr. Carle akcentavo keletą pagrindinių saugumo klausimų, kuriems iki šiol nebuvo skiriamas pakankamas dėmesys - MANPAD (Rankinė priešlėktuvinės gynybos sistema), nuo peties į orą paleidžiamos raketos. Tai yra milžiniškas saugumo iššūkis, ypač terorizmo kamuojamoje eroje. Galima sakyti, kad MANPAD nėra reglamentuojamos tarptautinių taisyklių. Pastarojo meto konfliktų ir neramumų metu buvo pavogtas nemažas kiekis MANPAD. Paprasti naudoti ir nesunkiai juodojoje rinkoje įsigyjami MANPAD kelia didelę grėsmę karo lėktuvams ir civiliniams laineriams. Kol kas tokių atakų pavyko išvengti, tačiau tai gali atsitikti bet kada. 

Dėl priešraketinės gynybos (MD) sistemų Dr. Carle pastebėjo, kad MD sistemų platinimas yra įgijęs platesnį mastą nei pačių raketų platinimas. Šias  sistemas jau kuria ir vis labiau naudoja nemažas skaičius valstybių visame pasaulyje, įskaitant Rusiją, Kiniją ir Šiaurės Korėją. Tačiau yra svarbu išvengti MD sistemų naujų ginklavimosi varžybų; reikalingos naujos tarptautinės iniciatyvos. Dr. Carle taip pat paragino skirti ypatingą dėmesį vis didėjančiam nuolaužų kiekiui kosmose. Net mažiausios aplink Žemę nežmonišku greičiu besisukančios dalelės gali padaryti didelę žalą kosminiams objektams, dar labiau padidinti kosmoso nuolaužų kiekį  ir iššaukti grandininę reakciją, kuri gali turėti katastrofiškų pasekmių mūsų civilizacijai.

UNIDIR atstovė Valerie Yankey-Wayne pasisakė šaunamųjų ir lengvųjų ginklų (SALW) klausimu. Ji apžvelgė tarptautinius dokumentus ir regionines iniciatyvas, tarp jų – NATO PfP Pasitikėjimo fondo projektą, kuris yra nukreiptas į neteisėtą SALW gamybą, gabenimą ir sunaikinimą. Ponia Yankey-Wayne apibūdino juodąją SALW rinką kaip didžiulę problemą. Kalbėdama apie tai, kaip parlamentai galėtų prisidėti sprendžiant šią problemą, ji paragino įstatymų leidėjus prisijungti prie Parlamentinio forumo SALW klausimams spręsti bei prie vyriausybinių delegacijų JT Konferencijoje. 

Jungtinių Tautų Konferencija dėl nusiginklavimo (CD)

Ženevoje delegacija taip pat susitiko su trimis JT Konferencijos dėl nusiginklavimo (CD) ambasadoriais: dabartiniu CD pirmininku Doru Romulus Costea (Rumunija), ankstesniuoju pirmininku Zdzisław Rapacki (Lenkija) ir darbo grupės likusių nuo karo sprogmenų (ERW) klausimais koordinatoriumi Eduardu Borisovu (Lietuva), 

Ambasadorius Costea trumpai apžvelgė CD laimėjimus derantis dėl sutarčių, tokių, kaip NPT (Branduolinio ginklo neplatinimo sutartis), Cheminių ginklų konvencija, Biologinių ginklų konvencija ir CTBT (Visuotinė branduolinių bandymų uždraudimo sutartis). Tačiau nuo pat CTBT pasirašymo 1995 m. CD nebesudarė jokios kitos sutarties. Konferencija negali susitarti nei dėl vieno iš keturių pagrindinių klausimų: Daliųjų medžiagų mažinimo sutarties (Fissile Material Cut-off Treaty – FMCT), branduolinio nusiginklavimo, Ginklavimosi varžybų kosmose prevencijos (Prevention of an Arms Race in Outer Space – PAROS) ir neigiamo saugumo užtikrinimo. Aklavietės buvo prieita, nes kai kurios delegacijos yra linkę išlaikyti labai tamprų ryšį tarp šių keturių klausimų, pačią darbotvarkę kai kurios šalys laiko pasenusia, nacionaliniai prioritetai skiriasi, o kartais ir neigia viena kitą, o kai kurios šalys piktnaudžiauja konsensuso principu net procedūriniuose reikaluose. 

Ambasadorius Rapacki smulkiau kalbėjo apie veiksmus, kurių ėmėsi anksčiau pirmininkavusi Lenkija,  siekdama išeiti iš aklavietės. Kadangi esminės CD reformos sunku tikėtis, siekiant, kad Konferencijos reikalai judėtų į priekį, kiekvienam pirmininkavimo laikotarpiui buvo nustatytos diskusijų temos. Pavyzdžiui, vadovaujant Rumunijai, diskusijų centre buvo FMTC, o tuo tarpu Rusijos pirmininkavimo laikotarpiu didžiausias dėmesys bus skiriamas kosmoso klausimams. Lenkijos diplomatas buvo tos nuomonės, kad klausimus reikia spręsti palaipsniui bei užmiršti apie sąlyginumą. 

Ambasadorius Borisovas aptarė aktualų sprogstamųjų karo liekanų klausimą. Konvencijos dėl tam tikrų įprastinių ginklų V protokolas (CCW) apžvelgia šią problemą, tačiau dėl dviejų Konvencijos neratifikavusių šalių jis dar negali įsigalioti. P. Borisovas paragino parlamentarus paremti Protokolo ratifikavimą, jei jie to dar nėra padarę.
Ženevos tarptautinis humanitarinio išminavimo centras (GICHD)

Humanitarinio išminavimo centro klausimai buvo aptarti susitikimo su GICHD Paramos centro direktoriumi Robert Diethelm ir su Išminavimo specialistu Tim Lardner. Šį klausimą reglamentuoja du tarptautiniai dokumentai - CCW II Protokolas, apribojantis (neuždraudžiantis) žemės minų naudojimą ir Otavos konvencija, draudžianti skeveldrines minas (APM). Otavos konvenciją pasirašė net 150 valstybių, tačiau tenka apgailestauti, kad kai kurios pagrindinės šalys, tokios, kaip JAV, Rusija ir Kinija čia nedalyvauja. APM yra didžiulis iššūkis, kadangi jas yra sunku surasti ir pašalinti. Svarbu pažymėti tai, kad išminavimą turi atlikti vietiniai išminuotojai. Tarptautinė pagalba koncentruojasi finansavimo, įrangos tiekimo, žinių ir informacijos perdavimo, konsultavimo ir valdymo srityse. T. Lardner manymu, pažanga išminavimo technologijų srityje yra stabili, tačiau neypatingai ryški. Deja, nebuvo pradėta naudoti naujų metodų, tačiau tradiciniai metodai šiuo metu yra plėtojami ir įvaldomi. Rankinis išminavimas yra lėčiausias, bet iki šiol vis dar pats patikimiausias metodas.
Pasaulio Meteorologijos Organizacija (PMO)

Dėl nuolatinio Mokslo ir technologijų komiteto susidomėjimo klimato klausimais delegacijai buvo suorganizuoti brifingai PMO, specializuotoje JT agentūroje meteorologijos (oras ir klimatas),  hidrologijos ir susijusių geofizikos mokslų klausimais. 

Pasaulio Klimato tyrimų programos vyriausiasis pareigūnas Gilles Sommeria, kalbėjo apie globalinį atšilimą. Pasaulinis žemės, jūros ir oro stočių, o taip pat palydovų tinklas pateikia milžinišką kiekį duomenų apie temperatūros pasikeitimus ir šiltnamio efektą sukeliančių dujų lygius įvairiose pasaulio dalyse. Moksliniai tyrimai rodo, kad dramatiškas temperatūros pakilimas per paskutiniuosius 100 metų yra susijęs su žmogaus veikla. Visi skaičiavimai rodo, kad globalinio atšilimo tendencijos nesikeis ir ateityje, todėl tarptautinė bendruomenė turi būti pasirengusi susidurti su neigiamomis pasekmėmis. 

Strateginio planavimo biuro direktorius Rodolfo de Guzman pabrėžė, kad oro, klimato ir vandens tyrinėjimų svarba dažnai yra sumenkinama dėl mažo meteorologinių paslaugų matomumo. Tačiau patikimi meteorologiniai duomenys yra gyvybiškai svarbūs daugelyje sričių, įskaitant žemės ūkį, žuvininkystę, energetikos, transporto, turizmo sveikatos sektorių ir t.t. P. De Guzman pabrėžė, kad Investicijų į meteorologiją grąžos norma yra 400-500%.
Gamtinių stichijų prevencijos ir sušvelninimo programos vadovo Maryam Golnaraghi, teigimu, hidrometeorologinės gamtinės stichijos (HMND), tokios, kaip audros, griūtys, potvyniai ir sausros yra dažnesnės ir pražūtingesnės nei geologinės nelaimės (žemės drebėjimai ir vulkanų išsiveržimai). Jos turi vis didėjantį neigiamą poveikį ekonomikai, maisto saugumui, vandens ištekliams, sveikatai ir kitiems gyvenimo aspektams. Daugelis pasaulio šalių vis dar pagrindinį dėmesį skiria reagavimui į stichines nelaimes, o ne jų prevencijai. 

PMO ekspertai atsisakė komentuoti politinius klausimus, tokius, kaip Kijoto protokolo ratifikavimas, tačiau paragino politikus priimti būtinus mokslo bendruomenės pateiktais įrodymais pagrįstus sprendimus.

Tarptautinis raudonojo kryžiaus komitetas (ICRC)

Paskutinę savo vizito dieną pakomitečio nariai apsilankė ICRC būstinėje. ICRC Teisės reikalų patarėjas P. Louis Maresca kalbėjo apie Tarptautinės Humanitarinės teisės (THT) dabartinę padėtį ir pagrindinius iššūkius. THT siekia sumažinti ginkluotų konfliktų poveikį žmonėms, kurie nebedalyvauja kariniuose veiksmuose. Pagrindinis THT principas yra: draudžiama naudoti ginklus, kurie gali sukelti rimtesnius sužeidimus ir kančias. THT pavyko pasiekti, kad būtų apribotas sprogstamųjų kulkų, cheminio ir biologinio ginklo, nenustatomų skeveldrų, minų, padegamųjų bombų, apakinančių lazerių ir nuo karo likusių sprogstamųjų liekanų naudojimas. ICRC ekspertai dalyvauja remiant THT ir kuriant atitinkamas tarptautines konvencijas.

ICRC patarėjas ginkluotos jėgos ir ginklų panaudojimo padarinių klausimais Dr. Robin Coupland kalbėjo apie biologinį ginklą (BW). Jis pripažino, kad šiuo metu girdima apie naujų, egzotiškų ir patrauklių medžiagų, kurias lengva pagaminti ir atgabenti, atsiradimą. Netgi “nusitaikymas į etnines grupes” jau nebegali  iki galo būti išvengiamas. Atsakomybės jausmas ir mokslo bendruomenės sąmoningumas yra svarbiausi dalykai. Mokslininkai privalo suvokti, kad kai kurios jų publikacijos gali pasitarnauti kaip receptų knyga teroristams. Jis pabrėžė, kad mokslininkai dažnai nežino, kad biologinio ginklo gamyba yra nelegali. Dr. Coupland taip pat kalbėjo apie taip vadinamus “nemirtinus ginklus”(akustiniai, elektriniai, elektromagnetiniai ginklai), tačiau ir tokie ginklai gali padaryti didelę žalą ar net baigtis mirtimi. Kai kurie iš tokių ginklų (apakinantys lazeriai ar ašarinės dujos) gali būti nepakeičiami, pavyzdžiui, įkaitų krizių atvejais. Mūsų delegacija taip pat apsilankė Raudonojo Kryžiaus ir Raudonojo Pusmėnulio muziejuje.

Andrius Baranauskas

Rengė: Snieguolė Žiūkaitė, 2396221

